  Майя Бывальцева 2016-тӥ арын Удмуртиын 7 сюрс 900 быдэ вуымтэос уже интыямын луозы. Элькун коньдэтысь со понна 5 миллион 700 сюрс манет висъялозы. 31-тӥ куартолэзе со сярысь ивортэ улосвылысь Ужъя но миграци политикая министерство. Калыкез уже интыянъя ёзэсъёс юрттэмен таяз арын ньыль толэзь ӵоже 21 муниципал кылдытэтъёсын 688 быдэ вуымтэос уже интыямын ни. Котькуд ар элькунысь 500-лэсь трос уж сётӥсьёс дышетскисьёслы уж ӵекто. Ужъя тупанкылъёс пиналъёсын Ужъя кодексъя юнматӥсько. Пиналъёс интывылэз утялтон, будосъёсты мерттон, сяськаосты, бакча-сиёнъёсты, удъёсты, пӧйшуръёсты утялтон ужен выро, чыры-пыры лэсьтӥськон ужъёсты быдэсъяло, пересьёслы, ожысь но ужысь ветеранъёслы юртто, нылпиослы шудон интыос лэсьто, офисъёсын ужкагазъёсты нуо-пусъё, курьер луыса ужало. Озьы ик соос Быдӟым Атыкай ожын Вормон нунал азьын синпелетъёсты утялтон ужъёсы пыриськизы. «Быдэ вуымтэослы ӧнер бырйыны но азьланяз ужъя рынокын асьсэдыз шедьтыны юрттон туж кулэ. Милям министерствомы 14–18 аресъем быдэ вуымтэослы дышетсконзылэсь ваньмон дырзылы уж шедьтыны юрттонъя программаосты улонэ пыӵатэ. Соос пиналъёслы ужан кусыпъёсты валаны, Атыкай музъемез гажаны, нылпиосын семьяослы юрттыны, йыружъёсты алыны юртто. Нимысьтыз саклык висъяськомы секыт улон югдуре шедем яке быдэ вуымтэосын ужанъя ӧриосын учётын сылӥсь пиналъёсты уже интыянлы», — вераз Удмуртиысь ужъя но миграци политикая министр Надежда Губская. Министерствоын верамзыя, быдэ вуымтэосты огдырлы уже басьтыны мылкыд карись уж сётӥсьёс огазеяськонзэс пусъем ёросысь Калыкез уже интыянъя центре вазиськыны кулэ, нош кунмуртъёс — улон интызыя Калыкез уже интыянъя центре. Тегъёс: Мерлык пиналъёс ужасьёс гужем НадеждаГубская  